Diari Oficial de la Generalitat Valenciana


Sumari del DOGV 3689, del 16-02-2000 (2000/657)

RESOLUCIÓ de 5 de gener de 2000, de la secretària general de la Conselleria de Justícia i Administracions Públiques, per la qual s'acorda la inscripció de l'adaptació dels Estatuts del Col·legi Oficial de Veterinaris de la Província d'Alacant.
---------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3689

Data del DOGV
:   16-02-2000

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2000/657


Data del document
:   05-01-2000

Organisme emissor
:   Conselleria de Justícia i Administracions Públiques

Tipus de document
:   Resolució

Descriptors 

:   * Alacant
    * reglament intern
    * col·legi professional
    * veterinari
    * legislació

RESOLUCIÓ de 5 de gener de 2000, de la secretària general de la Conselleria de Justícia i Administracions Públiques, per la qual s'acorda la inscripció de l'adaptació dels Estatuts del Col·legi Oficial de Veterinaris de la Província d'Alacant. [2000/F657]
  
Vist l'expedient d'adaptació estatutària instruït a instància del senyor José Evaristo Alemany Verdú, com a secretari de la Junta de Govern del Col·legi Oficial de Veterinaris de la Província d'Alacant, inscrit amb el número 37 de la Secció Primera del Registre de Col·legis Professionals i de Consells Valencians de Col·legis Professionals de la Comunitat Valenciana, en què sol·licita la inscripció i registre de l'adaptació dels seus Estatuts a la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana, d'acord amb els següents
  
Fets
  
Primer
  
Que el secretari del mencionat col·legi va presentar el 14 de maig de 1999 els Estatuts aprovats per l'Assemblea General Ordinària de Col·legiats, en la reunió del dia 24 d'abril de 1999, modificació que es va aprovar per a la seua adequació a la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana.
  
Segon
  
Que es va sol·licitar informe sobre els Estatuts presentats, en allò que fa referència als continguts propis de la professió, a la Conselleria de Sanitat, el qual va ser evacuat en sentit favorable el 15 de juny de 1999.
  
Tercer
  
Que en exercici del control de legalitat establit per l'article 11 de la mencionada llei autonòmica es va revisar el text estatutari, i es va indicar la conveniència de rectificar determinats punts d'aquests, i es va requerir l'aportació de la documentació necessària per a la inscripció registral, requeriment que va ser acomplit el passat dia 13 de desembre.
  
Quart
  
El text annex dels preceptes objecte d'adaptació estatutària queda incorporat íntegrament a aquesta resolució, i es dóna ací per reproduït.
  
Fonaments de dret
  
Primer
  
Que els Estatuts contenen totes les determinacions exigides en l'article 10 de la Llei 6/1997, de 4 de desembre, de Consells i Col·legis Professionals.
  
Segon
  
Que han sigut aprovats amb els requisits i formalitats previstos en l'article esmentat i en els mateixos Estatuts del col·legi.
  
Tercer
  
L'expedient ha sigut tramitat pel Servei d'Entitats Jurídiques, adscrit a la Secretaria General de la Conselleria de Justícia i Administracions Públiques, competent perquè així ho disposa l'article 6.1 de la Llei 6/1997, de 4 de desembre, en virtut de les atribucions que té conferides pels decrets 13/1999 i 91/1999, de 30 de juliol, sobre assignació de competències a la Presidència i a les conselleries, i d'aprovació del Reglament Orgànic i Funcional de la Conselleria de Justícia i Administracions Públiques, respectivament, i en relació amb el Decret 123/1986, de 20 d'octubre, del Consell de la Generalitat Valenciana, pel qual es crea el Registre de Col·legis Professionals i de Consells Valencians de Col·legis Professionals de la Comunitat Valenciana.
  
Vistos l'article 36 de la Constitució i l'article 31.22 de l'Estatut d'Autonomia de la Comunitat Valenciana; la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana; la Llei 2/1974, de 13 de febrer, de Col·legis Professionals, amb les seues modificacions posteriors, en els seus preceptes bàsics, i altres disposicions complementàries resolc:
  
Inscriure l'adaptació dels Estatuts del Col·legi Oficial de Veterinaris de la Província d'Alacant.
  
Contra aquesta resolució, que posa fi a la via administrativa es podrà interposar, potestativament, un recurs de reposició davant del mateix òrgan que ha dictat l'acte, en el termini d'un mes comptat des de l'endemà de la seua notificació, o bé un recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la seua notificació. Tot això de conformitat amb allò que s'ha establit en els articles 116 i 117 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú, i en els articles 10 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjuí que s'utilitze qualsevol altra via que es considere oportuna.
  
València, 5 de gener de 2000.- La secretària general: Carmen Galipienso Calatayud.
  
Estatuts del Col·legi Oficial de Veterinaris
  
de la Província d'Alacant
  
Títol preliminar
  
Disposicions generals
  
Capítol únic
  
Denominació, objecte i finalitat
  
Article 1
  
La seua denominació serà la de l'Il·lustre Col·legi Oficial de Veterinaris de la Província d'Alacant.
  
Article 2
  
1. El Col·legi de Veterinaris de la Província d'Alacant és una corporació de dret públic, reconeguda per la Constitució i emparada per la Llei 6/1997, de 4 de desembre, de la Generalitat Valenciana, amb personalitat jurídica pròpia i plena capacitat per al compliment dels seus fins. La seua estructura interna i funcionament hauran de ser democràtics.
  
2. Com a corporació de dret públic està subjecte al dret administratiu en tant exercisca funcions públiques. La resta de la seua activitat es regeix pel dret privat.
  
Article 3
  
Al Col·legi de Veterinaris d'Alacant s'incorporaran obligatòriament els qui es troben en possessió del títol de llicenciat en Veterinària i vulguen practicar l'exercici professional, bé per compte propi o bé al servei de les administracions públiques o de qualssevol altres entitats públiques o privades.
  
Article 4
  
El domicili social es fixa a la ciutat d'Alacant, carrer de Felipe Bergé, número 8, entresòl esquerra. Aquesta seu podrà canviar per acord de l'Assemblea General sense necessitat de modificar aquests Estatuts.
  
Article 5
  
L'àmbit territorial serà el de la província d'Alacant.
  
Article 6
  
El Col·legi de Veterinaris d'Alacant pot adquirir, alienar, gravar i administrar tota classe de béns i exercir davant dels jutjats i tribunals de qualsevol jurisdicció i grau, les accions que en el seu interés jutge convenients.
  
Article 7
  
Són fins essencials d'aquest col·legi:
  
a) L'ordenació de la professió veterinària dins del seu marc legal, en benefici tant de la societat a què serveix com dels interessos generals que li són propis, amb respecte a les normes de la lliure competència.
  
b) Vigilar l'exercici de la professió veterinària, i facilitar el coneixement i compliment de tot tipus de disposicions legals que l'afecten i fer complir l'ètica professional i les normes deontològiques que li siguen específicament pròpies, així com vetlar per l'adequat nivell de qualitat de les prestacions professionals dels col·legiats; per a això es promourà la formació i perfeccionament d'aquests, fomentant la investigació, desenrotllament i innovació científica i tecnològica.
  
c) La defensa dels interessos professionals dels/de les col·legiats/ades i la representació exclusiva de l'exercici de la professió.
  
d) La col·laboració amb els poders públics en la consecució de la salut de les persones i animals, millora de la ramaderia i la més eficient, justa i equitativa regulació i ordenació del sector ramader i alimentari des de la fase de producció al consum; així com l'atenció al medi ambient, la protecció dels consumidors, i la conservació, protecció i benestar animal.
  
Article 8
  
Per al compliment dels seus fins essencials, són funcions pròpies d'aquest col·legi professional:
  
a) Ordenar, en l'àmbit de la seua competència, l'activitat professional dels/de les col·legiats/ades; vetlar per l'ètica, deontologia i dignitat professional, així com pel respecte degut als drets dels particulars contractants dels seus serveis, i exercir la potestat disciplinària en l'ordre professional i col·legial.
  
b) Procurar l'harmonia i col·laboració entre els/les col·legiats/ades impedint la competència deslleial entre ells.
  
c) Exercir les accions que les lleis establisquen per a evitar l'intrusisme, sense perjuí de les actuacions d'inspecció i/o sanció a què estan obligades les administracions públiques.
  
d) Intervindre en els procediments d'arbitratge, en aquells conflictes que per motius professionals se susciten entre col·legiats/ades o en els que el col·legi siga designat per a administrar l'arbitratge, conforme l'article 10.a) de la Llei 36/1988, de 5 de desembre.
  
e) Sempre que no vulnere la competència, encarregar-se del cobrament de les percepcions, remuneracions o honoraris professionals quan el/la col·legiat/ada ho sol·licite lliurement i expressament.
  
f) Visar els treballs professionals dels/de les col·legiats/ades. El visat no comprendrà els honoraris ni les altres condicions contractuals, la determinació dels quals es deixa al lliure acord de les parts.
  
g) Organitzar cursos de formació i perfeccionament per als/les col·legiats/ades, l'assistència dels quals serà facultativa, així com organitzar activitats i serveis comunes de caràcter professional, cultural, assistencial, de previsió i anàlegs que siguen d'interés per als/les col·legiats/ades, sense perjuí de les competències que puguen derivar-se de la normativa estatal.
  
h) Exercir en el seu àmbit la representació i defensa de la professió davant de l'administració, institucions, tribunals, entitats i particulars, amb legitimació per a ser part en tots els litigis que afecten els interessos professionals.
  
i) Participar en els òrgans consultius de l'administració, quan aquella ho requerisca o resulte de les disposicions aplicables.
  
j) Exercir quantes funcions els siguen encomanades per les administracions valencianes i col·laborar amb aquestes mitjançant la realització d'estudis, emissió d'informes, elaboració d'estadístiques i altres activitats relacionades amb els seus fins que els poden ser sol·licitades o que acorden formular per pròpia iniciativa.
  
k) Col·laborar amb les universitats en l'elaboració i desenrotllament dels plans d'estudi i de la formació postgrau, sense menyscabament del principi d'autonomia universitària, i preparar la informació necessària per a facilitar l'accés a la vida professional dels/de les nous/noves col·legiats/ades.
  
l) Aprovar els seus pressupostos, així com regular i fixar les quotes dels seus col·legiats/ades.
  
ll) Facilitar als tribunals, conforme a les lleis, la relació de col·legiats/ades que per la seua preparació i experiència professional pogueren ser requerits per a intervindre com a perits en els assumptes judicials o proposar-los a instància de l'autoritat judicial, així com emetre informes i dictàmens quan siguen requerits per a això per qualsevol jutjat o tribunal.
  
m) Establir barems d'honoraris, que tindran caràcter merament orientatiu.
  
n) Emetre informes i dictàmens, de caràcter no vinculant, en procediments judicials o administratius en què se susciten qüestions relatives a honoraris professionals.
  
ñ) Aprovar els seus estatuts i reglaments de règim interior.
  
o) Evacuar l'informe preceptiu sobre tots els projectes de normes del Govern Valencià que afecten la professió.
  
p) Dur a terme una tasca corporativa al servei dels ciutadans, de la ramaderia, de la sanitat, de l'atenció al medi ambient, de la protecció animal i de qualsevol camp en què la professió veterinària puga ser útil a la societat.
  
q) Constituir comissions de caràcter permanent o temporal.
  
r) Tractar d'aconseguir el major nivell d'ocupació dels/de les col·legiats/ades, per al qual podrà organitzar borses de treball pròpies o participar en la gestió d'altres, tant públiques com privades.
  
s) En matèria econòmica i sense cap exclusió, realitzar, respecte al patrimoni del col·legi, tota classe d'actes d'administració, disposició, gravamen i rigorós domini.
  
t) Verificar i, si fa el cas, exigir el deure de col·legiació.
  
u) Editar i distribuir certificats, segells, pòlisses, documents i altres impresos que siguen utilitzats en l'activitat professional dels veterinaris.
  
v) Constituir o participar en consorcis públics o en fundacions, associacions i altres entitats sense ànim de lucre, així com establir relacions de cooperació amb entitats públiques i privades. En particular, participar al camp de la cooperació al desenrotllament bé de forma directa o a través de col·laboració amb organitzacions no governamentals.
  
w) Portar el cens de professionals, el registre de títols i el fitxer d'àmbit d'actuació de la província, amb quantes dades de tot ordre s'estimen necessàries per a una millor informació i elaboració d'estadístiques que es consideren convenients per a la realització d'estudis, projectes i propostes relacionades amb l'exercici de la veterinària.
  
x) Participar en concursos públics tant per a licitacions públiques com pel que fa a subvencions, sempre que es tracte d'activitats que redunden en benefici general de la professió.
  
y) Instar els organismes públics i privats perquè doten en l'exercici professional els col·legiats dels mínims de material i personal necessaris per exercir una assistència veterinària de qualitat.
  
z) Totes les altres funcions concomitants a les anteriors, que siguen beneficioses per als interessos professionals i que s'encaminen al compliment dels objectius col·legials, dins del marc de la legislació vigent.
  
Títol I
  
Del col·legi. Organització i govern
  
Capítol I
  
Dels òrgans de govern
  
Article 9
  
Els òrgans de govern del Col·legi de Veterinaris d'Alacant són:
  
a) L'Assemblea General.
  
b) La Junta de Govern.
  
Secció primera
  
De l'Assemblea General
  
Article 10
  
1. L'Assemblea General, constituïda per tots els col·legiats de dret, és l'òrgan sobirà del col·legi, i la Junta de Govern haurà de donar compte a aquesta de la seua actuació.
  
2. Els seus acords, vàlidament adoptats, obliguen tots els col·legiats, fins i tot els que hagueren votat en contra o estigueren absents, sense perjuí del dret d'impugnació que poguera correspondre'ls.
  
3. Són funcions de l'Assemblea General:
  
a) Aprovar els pressupostos d'ingressos i despeses del col·legi, per a l'exercici següent.
  
b) Aprovar les liquidacions del pressupost de l'any anterior.
  
c) Aprovar les quotes d'incorporació, quotes ordinàries i extraordinàries, que han de satisfer els col·legiats.
  
d) Aprovar els canvis de seu del col·legi.
  
e) Aprovar i modificar els Estatuts d'aquest col·legi i els reglaments relacionats amb l'ordenació de l'exercici professional que, una vegada aprovats, seran d'obligat compliment.
  
f) Aprovar els acords presos per la Junta de Govern del col·legi sobre adquisició, alienació, gravamen i altres actes jurídics de disposició sobre béns immobles de la corporació. Serà preceptiva l'aprovació per l'assemblea perquè aquests actes siguen efectius.
  
g) Elegir els membres de la Junta de Govern i aprovar la moció de censura contra aquests.
  
h) Acceptar o denegar la qüestió de confiança plantejada per la Junta de Govern.
  
i) La fusió, absorció, segregació i dissolució del col·legi, sense perjuí de la competència de la Generalitat Valenciana.
  
j) Nomenar els presidents d'honor a proposta de la Junta de Govern.
  
k) Acordar, a proposta de la Junta de Govern i quan s'estime convenient per qualsevol motiu, la constitució d'associacions, fundacions o altres entitats amb personalitat jurídica.
  
l) Aquells assumptes que li sotmeta la Junta de Govern per meréixer, al seu criteri, aquesta atenció en raó de la seua específica transcendència col·legial.
  
Article 11
  
1. L'Assemblea General es convocarà preceptivament, amb caràcter ordinari, dues vegades a l'any. Una, en el primer trimestre, per a aprovar la liquidació d'ingressos i despeses i, una altra, en l'últim trimestre, per a aprovar els pressupostos.
  
2. Les assemblees generals extraordinàries podran celebrar-se en totes aquelles ocasions en què ho considere convenient el president, la Junta de Govern, o ho sol·liciten un mínim del 15% del total de col·legiats; en aquest cas se celebraran en un termini no superior a 40 dies hàbils des de la presentació de la sol·licitud.
  
3. Quan la convocatòria d'Assemblea General extraordinària tinga per objecte una moció de censura contra la Junta de Govern o algun dels seus membres, la petició haurà de ser subscrita per un mínim del 30% del total de col·legiats, i s'haurà d'expressar amb claredat les raons en què es basa.
  
4. Les assemblees de col·legiats hauran de convocar-se amb, almenys, 15 dies d'antelació per la Junta de Govern; també s'haurà d'especificar l'ordre del dia i fer constar el local i l'hora de celebració.
  
La convocatòria es publicarà al tauler d'anuncis i serà comunicada per escrit a tots els col·legiats junt amb l'ordre del dia.
  
Article 12
  
L'assemblea quedarà constituïda qualsevol que siga el nombre d'assistents i els acords es prendran per majoria de vots emesos, excepte les següents excepcions:
  
a) Si l'assemblea extraordinària tinguera per objecte la moció de censura, s'exigirà un quòrum d'assistència de la meitat més un dels col·legiats amb dret a vot. Perquè prospere, s'exigirà el vot favorable de la meitat més un de d'aquests col·legiats. Si no es reuneix aquest quòrum, dins de les 24 hores següents a la primera convocatòria, se celebrarà Assemblea General en segona, que podrà adoptar acords amb el vot favorable de la majoria absoluta dels col·legiats presents, i sense quòrum especial d'assistència.
  
L'aprovació de la moció de censura i la pèrdua de confiança comportarà la convocatòria d'eleccions per part de la Junta de Govern en el termini de dos mesos.
  
Quan no prospere una moció de censura, no es podrà tornar a presentar una altra en el termini d'un any.
  
b) Per a l'aprovació o modificació d'aquests Estatuts, no s'exigirà un quòrum especial d'assistència i caldrà el vot favorable de dos terços dels assistents a l'assemblea.
  
c) Per a la fusió, absorció, segregació i dissolució del col·legi, es requerirà, com a mínim, un quòrum d'assistència de la meitat més un dels col·legiats amb dret a vot. Perquè prospere, s'exigirà el vot favorable de la meitat més un dels col·legiats.
  
La fusió, segregació i dissolució del col·legi requerirà, a més de l'aprovació per l'Assemblea General, un decret del Govern Valencià o una llei de la Generalitat, segons els casos, conforme a allò que s'ha previst en l'article 8 de la Llei 6/1997, de 4 de desembre.
  
Article 13
  
1. El president pot alterar l'ordre dels temes o retirar un assumpte quan la seua aprovació exigisca una majoria especial i aquesta no puga obtindre's en el moment previst inicialment en l'ordre del dia.
  
2. Durant el transcurs de la sessió, el president podrà acordar interrupcions al seu prudent arbitri per a permetre deliberacions sobre la qüestió debatuda o per a descans en els debats.
  
Article 14
  
1. Tenen dret a vot en les assemblees generals, ordinàries o extraordinàries, tots els col·legiats en què no concórrega incapacitat legal o estatutària.
  
2. Les votacions en assemblees generals podran ser secretes si així és proposat per 10% dels assistents.
  
3. A cada col·legiat correspondrà un vot que no serà vàlid si és delegat o remés per correu, sense perjuí d'allò que s'ha disposat per a les eleccions en aquests Estatuts.
  
4. En cas que es produïsca un empat decidirà el vot de qualitat del president.
  
Secció segona
  
De la Junta de Govern
  
Article 15
  
1. El Col·legi de Veterinaris d'Alacant estarà regit per una Junta de Govern que estarà constituïda per un president, un secretari i sis vocals. D'entre els vocals, a proposta del president, la Junta de Govern designarà un vicepresident.
  
2. La resta dels vocals exerciran les delegacions tècnica i científica, social i de serveis col·legials, econòmica, de deontologia i legislació, i la vicesecretaria. L'assignació d'aquestes delegacions es farà en la forma i termini establits en aquests Estatuts.
  
Quan calga podran ampliar-se les àrees de gestió i competències de cada vocalia, amb la prèvia comunicació a l'assemblea general per al seu coneixement i control oportú.
  
3. Tots els càrrecs hauran de recaure en veterinaris col·legiats en actiu, residents en l'àmbit territorial del col·legi, no sotmesos a prohibició o incapacitat legal o estatutària. El president haurà de tindre, com a mínim, cinc anys de col·legiat a Espanya i dos anys, com a mínim, de col·legiat a la Comunitat Valenciana.
  
Article 16
  
Correspon a la Junta de Govern l'administració i direcció del col·legi, i amb aquesta finalitat tindrà les facultats i les funcions següents:
  
a) Decidir respecte a l'admissió de col·legiats o habilitats que ho sol·liciten.
  
b) Vetlar per la bona conducta professional dels col·legiats.
  
c) Aprovar la relació de cada modalitat de col·legiats.
  
d) Administrar els recursos econòmics del col·legi.
  
e) Crear i dissoldre les comissions que considere necessàries, així com nomenar i disposar el cessament dels seus delegats i membres, amb l'excepció prevista respecte a la Comissió Deontològica en aquests Estatuts.
  
f) Imposar als col·legiats les sancions que estableixen aquests Estatuts.
  
g) Dictar les normes d'ordre intern i adoptar els acords que crega convenients per al millor compliment dels fins col·legials.
  
h) Relacionar-se amb altres col·legis i consells de col·legis d'Espanya.
  
i) Organitzar la distribució i l'expedició de tota classe d'impresos i documents que li siguen propis per a la consecució dels seus fins.
  
j) Oferir col·laboració tècnica a les autoritats legalment establides.
  
k) Confeccionar les tarifes d'honoraris orientatives que han de regir en tot l'àmbit territorial del col·legi.
  
l) Interpretar i aplicar aquests Estatuts. En cas de dubtes, se sotmetria al dictamen del Consell Valencià de Col·legis de Veterinaris.
  
ll) Convocatòria de l'Assemblea General i confecció del corresponent ordre del dia.
  
m) Promoure la celebració de reunions periòdiques entre la Junta de Govern i els representants de totes les associacions, organismes, entitats i sectors de qualsevol activitat del col·lectiu veterinari en general, que estiguen interessats a participar en el desenrotllament dels objectius d'aquesta corporació, o tinguen el desig de col·laborar en les seues finalitats.
  
n) Nomenar, contractar, cessar i destituir el personal que necessite per al desenrotllament de les funcions, sempre que estiga degudament consignat en els pressupostos corresponents.
  
ñ) La creació, regulació i ordenació dels serveis adequats per al cobrament de percepcions, remuneracions i honoraris professionals, per si mateix o per entitat en què la junta delegue, i establir les condicions operatives i de participació econòmica de la corporació col·legial per tals serveis, que seran sempre voluntaris per als col·legiats.
  
o) Proposta a l'assemblea dels pressupostos i liquidacions d'ingressos i despeses.
  
p) L'habilitació de suplements de crèdit.
  
q) Proposar a l'Assemblea General la constitució d'associacions, fundacions o altres entitats amb personalitat jurídica.
  
r) Aprovar convenis i contractes amb l'administració de l'estat, comunitat autònoma, entitats locals, o qualssevol altres ens públics o privats, nacionals o internacionals, i podran contraure obligacions i rebre, com a conseqüència d'aquests, subvencions o un altre tipus d'ajudes .
  
s) Nomenar els representants del col·legi i disposar-ne el cessament, en l'assemblea i en la Junta Executiva del Consell Valencià, en els termes inclosos en aquests Estatuts.
  
t) Proposar a l'Assemblea General la qüestió de confiança sobre la seua gestió.
  
u) Convocar les eleccions als càrrecs de la Junta de Govern.
  
v) Totes aquelles altres competències que no estiguen expressament atribuïdes a l'Assemblea General.
  
Article 17
  
1. La Junta de Govern es reunirà, amb caràcter ordinari, una vegada cada mes, convocada pel president amb, almenys, una setmana d'antelació, i amb caràcter extraordinari, sempre que el president ho crega convenient o que ho sol·liciten per escrit, almenys, dos membres de la junta. En cap d'aquestes reunions es podrà prendre cap acord que prèviament no s'haja inclòs en l'ordre del dia corresponent, excepte els que el president considere d'urgència. Les reunions extraordinàries podran ser convocades per qualsevol mitjà que permeta tindre constància de la recepció pels interessats, i es considerarà la urgència del cas. No obstant això, aquest aspecte haurà de constar en l'acta de celebració.
  
2. S'entendrà vàlidament constituïda la Junta de Govern quan hi concórreguen, almenys, la meitat dels seus components i entre aquests es troben el president i secretari o els seus substituts estatutaris.
  
3. Tota reunió haurà de començar inexcusablement amb la lectura i aprovació de l'acta de la reunió anterior.
  
4. El president pot alterar l'ordre dels temes a tractar i acordar interrupcions al seu prudent arbitri per a permetre deliberacions sobre la qüestió debatuda o per a descans en els debats.
  
Article 18
  
Els acords de la Junta de Govern es prendran per majoria de vots de membres assistents. En cas d'empat en la votació, decidirà amb vot de qualitat el president. Aquests acords seran executius des del moment de l'adopció, sense perjuí dels recursos que, en contra d'aquells, puguen presentar-se i de les excepcions que s'incloguen en aquests Estatuts.
  
Article 19
  
1. De totes les reunions de la Junta de Govern s'estendrà acta que firmarà el secretari amb el vistiplau del president, i es transcriurà en el llibre d'actes corresponent.
  
2. En les actes de la Junta de Govern hauran de constar els membres que hi assisteixen.
  
Capítol II
  
Dels diferents membres de la junta
  
Article 20
  
1. Correspon al president ostentar la representació màxima del col·legi oficial, i li estarà assignat l'exercici de tots els drets i les funcions que li atribueixen la Llei de Consells i Col·legis Professionals de la Comunitat Valenciana i aquests Estatuts, en totes les relacions amb els poders públics, entitats, corporacions i persones jurídiques o físiques de qualsevol ordre, sempre que es tracte de matèries pròpies de la seua competència; exercitar les accions que corresponguen, en defensa dels drets dels col·legiats davant els tribunals de justícia i autoritats de tota classe; autoritzar els informes i comunicacions que hagen de cursar-se, i executar o fer que s'executen els acords de l'Assemblea General o la Junta de Govern.
  
2. El president vetlarà pel compliment de les prescripcions reglamentàries i dels acords i disposicions que siguen dictats pels òrgans de govern del Consell Valencià i del col·legi. Les disposicions adoptades en l'exercici de les seues funcions, segons les facultats que li confereixen els presents Estatuts, hauran de ser acatades, sense perjuí de les reclamacions que contra aquestes pertoquen.
  
3. A més, li corresponen les següents funcions:
  
a) Presidir totes les reunions de l'Assemblea General de col·legiats i de la Junta de Govern del col·legi.
  
b) Obrir, dirigir i alçar sessions.
  
c) Firmar les actes que li corresponga, després de ser aprovades.
  
d) Demanar dels centres administratius corresponents les dades que necessite per a complir els acords de la Junta de Govern.
  
e) Autoritzar el document que aprove la Junta de Govern com a justificant que el facultatiu està incorporat al col·legi.
  
f) Autoritzar els informes i comunicacions que es dirigisquen a les autoritats, corporacions o particulars.
  
g) Autoritzar, conjuntament amb el vocal delegat de la Secció Econòmica l'obertura de comptes corrents bancaris, les imposicions que es facen i els talons o xecs per a retirar quantitats. El president podrà delegar per a aquesta funció qualsevol membre de la Junta de Govern, tret del vocal delegat de la Secció Econòmica.
  
h) Atorgar tots els documents públics i privats que siguen necessaris per a la compravenda de béns mobles i immobles, en compliment dels acords de la Junta de Govern i de l'Assemblea General.
  
i) Visar els certificats i altres documents oficials que siguen expedits pel secretari del col·legi.
  
j) Aprovar els lliuraments i ordres de pagament i llibres de comptabilitat, juntament amb el vocal delegat de la Secció Econòmica del col·legi.
  
k) Vetlar amb el major interés per la bona conducta professional dels col·legiats i pel decor del col·legi.
  
l) Fixar les directrius per a l'elaboració dels pressupostos col·legials.
  
Article 21
  
1. El vicepresident substituirà el president en cas d'absència, malaltia, abstenció, recusació o vacant d'aquest i durà a terme aquelles funcions que dins de l'ordre col·legial li encomane la Junta de Govern o li siguen delegades pel president.
  
2. Vacant la presidència, el vicepresident exercirà aquesta. Perquè el vicepresident puga ocupar aquest càrrec fins a l'acabament del mandat es requerirà la ratificació per l'Assemblea General de col·legiats, convocada a l'efecte en un termini no superior a sis mesos.
  
Article 22
  
Les funcions del secretari són les següents:
  
a) Redactar i dirigir els oficis de comunicació i els de citació per a tots els actes del col·legi, segons els mandats que reba de la Junta de Govern o del president.
  
b) Redactar les actes de les assemblees generals i de les reunions que celebre la Junta de Govern.
  
c) Confeccionar la memòria anual, de conformitat amb la vida administrativa, tècnica i científica, laboral i professional, econòmica, social i de serveis del col·legi.
  
d) Exercir la direcció del personal contractat pel col·legi, que es regirà per la normativa laboral.
  
e) Lliurar certificats amb el vistiplau del president.
  
f) Portar els registres d'entrada i eixida de documents i custodiar els arxius i segells de la corporació.
  
g) Tramitar, informar i autoritzar tots els assumptes de caràcter general i que no corresponguen a una secció determinada.
  
h) Portar al dia tots els arxius i els expedients dels col·legiats i, en especial, tot el que es referisca a les altes, baixes i modificacions de qualsevol tipus de registre col·legial.
  
i) Confeccionar la relació de cada modalitat de col·legiats.
  
j) Establir, d'acord amb la Junta de Govern, el règim interior de les oficines col·legials, com també l'horari propi de cada cas.
  
k) Presentar, en l'Assemblea del primer semestre de l'any, la memòria de les activitats realitzades durant l'exercici anterior.
  
l) Tota activitat que siga necessària per al bon funcionament del col·legi.
  
Article 23
  
1. Correspon al vicesecretari suplir el secretari en cas d'absència, malaltia, abstenció, recusació o vacant. A més, realitzarà aquelles funcions que li encomane la Junta de Govern o li delegue el secretari.
  
2. Vacant la secretaria, el vicesecretari exercirà aquesta. Perquè el vicesecretari puga ocupar aquest càrrec fins a l'acabament del mandat, es requerirà la ratificació de l'Assemblea General de col·legiats convocada a l'efecte en un termini no superior a sis mesos.
  
Article 24
  
Corresponen al vocal delegat de la Secció Econòmica les següents funcions:
  
a) Recaptar les quantitats que hagen de ser satisfetes pels col·legiats, així com recaptar totes les quantitats que puguen correspondre al col·legi de qualsevol tipus o causa.
  
b) Custodiar els resguards de depòsits de títols representatius de béns socials.
  
c) Autoritzar els xecs i altres documents financers, conjuntament amb el president, per a disposar dels diners dels comptes corrents del col·legi.
  
d) Portar al dia el llibre de caixa.
  
e) Satisfer totes les obligacions, amb l'oportuna ordre prèvia de pagament del president.
  
f) Confeccionar els pressupostos d'ingressos i despeses.
  
g) Formular les liquidacions dels pressupostos.
  
h) Proposar les quotes extraordinàries que crega necessàries per a satisfer deutes adquirits.
  
i) Informar la Junta de Govern de la marxa administrativa i econòmica del col·legi, i proposar les mesures necessàries per a corregir-la, si hi ha algun desequilibri.
  
j) Subministrar al secretari les dades econòmiques necessàries per a la seua inclusió en la memòria anual.
  
k) Tindre al seu càrrec l'estudi, informe i proposta de resolució de totes les qüestions que l'ordenament jurídic fiscal atribuïsca al col·legi, així com les relacions ordinàries amb els òrgans d'administració financera.
  
l) Les que siguen necessàries per al millor compliment de les seues obligacions.
  
Article 25
  
Corresponen al vocal delegat de Deontologia i Ordenació Professional les següents funcions:
  
a) Proposar a la Junta de Govern totes aquelles mesures que crega convenients per a mantindre una major harmonia entre els col·legiats, i impedir la competència deslleial entre aquests, així com proposar aquelles mesures d'ordre deontològic que haurien d'adoptar-se per al compliment d'aquest fi.
  
b) Informar la Junta de Govern en els expedients sancionadors quan aquesta li ho sol·licite.
  
c) Actuarà, si fa el cas, com a secretari de la comissió deontològica.
  
d) Proposar a la Junta de Govern aquelles mesures encaminades a ordenar la professió en l'àmbit de la seua competència.
  
f) Totes aquelles altres que calguen per al bon desenrotllament de la seua funció.
  
Article 26
  
Corresponen al vocal delegat de la Secció Tècnica i Científica les següents funcions:
  
a) Fomentar l'estudi i la investigació entre els col·legiats.
  
b) Sotmetre a consideració de la Junta de Govern tots aquells treballs científics que considere mereixedors de difusió i, si procedeix, de ser premiats.
  
c) Organitzar actes, cursets, assemblees, taules redones, etcètera, per a estudiar tot el que puga tindre interés científic veterinari i proposar beques i ajudes.
  
d) Estar encarregat de la biblioteca del col·legi i de tots els seus serveis tècnics.
  
e) Tindre al seu càrrec l'estudi dels problemes que afecten tant la funció oficial com professional veterinària i que tinguen un caràcter tècnic, per a poder sol·licitar als poders públics les modificacions que es creguen pertinents.
  
f) Canalitzar els contactes amb finalitat tècnica o científica amb altres organismes.
  
g) Coordinar la col·laboració amb les universitats en l'elaboració i desenrotllament dels plans d'estudis i de formació postgrau, i en el desenrotllament de les tasques científiques i acadèmiques, i transmetre a la facultat totes les inquietuds socials i científiques de la professió col·legiada.
  
h) Totes aquelles altres que siguen necessàries per a la bona marxa de les seues funcions
  
Article 27
  
Corresponen al vocal delegat de la Secció Social i de Serveis Col·legials les següents funcions:
  
a) Confeccionar i mantindre al dia les diferents borses de treball, d'acord amb les normes que per a cada cas s'aproven.
  
b) Informar la Junta de Govern de tots els esdeveniments de caràcter social que puguen afectar la bona marxa col·legial.
  
c) Tindrà al seu càrrec l'organització de tots els actes de caràcter social i cultural que es realitzen al col·legi, i sotmetrà a la Junta de Govern els programes i les propostes dirigits a elevar el nivell social de la professió.
  
d) Tindrà al seu càrrec l'organització de tots els serveis de caràcter assistencial, de previsió, i de qualsevol altre tipus que siguen d'interés per a tots els col·legiats, i sotmetrà a la Junta de Govern les propostes relatives a aquests serveis en condicions avantatjoses per als col·legiats, així com d'activitats i serveis d'oci i temps lliure, bé directament o bé a través de concerts amb entitats especialitzades.
  
e) Atendre totes les consultes que els facen els col·legiats en l'ordre laboral.
  
f) Proposar les recompenses que, segons el seu criteri, hagen d'atorgar-se als col·legiats pels mèrits concrets.
  
g) Informar la Junta de Govern del col·legi de tots els assumptes propis de la secció, per a la seua resolució.
  
h) Totes aquelles altres que calguen per al bon desenrotllament de la seua funció.
  
Article 28
  
1. Tots els càrrecs directius són honorífics.
  
2. El president té dret a percebre les despeses de representació oportunes, les quals es faran constar en els pressupostos, també les despeses de locomoció i dietes que han de percebre els membres de la junta o els comissionats.
  
3. El secretari i els vocals que designe la Junta podran tindre una assignació per major dedicació o assiduïtat en el càrrec, la qual cosa es farà constar en els pressupostos.
  
Article 29
  
La duració dels càrrecs directius de la Junta de Govern del Col·legi serà de cinc anys, i podran ser elegits per dos mandats consecutius per al mateix càrrec directiu com a màxim.
  
Capítol III
  
De les comissions
  
Article 30
  
1. Podran haver-hi comissions, distintes a la Comissió Deontològica, amb la finalitat exclusivament assessora, sobre la creació i funcions de les quals s'informarà l'Assemblea General.
  
Aquestes comissions seran presidides pel president del col·legi o col·legiat en qui delegue, i actuarà com a secretari d'aquestes, amb les excepcions previstes en aquests Estatuts, el secretari del col·legi o col·legiat en qui delegue.
  
2. Aquestes comissions seran creades i dissoltes per acord de la Junta de Govern, que també nomenarà els seus membres.
  
Article 31
  
1. Amb caràcter permanent, hi haurà una Comissió Deontològica, que estarà composta pels següents membres:
  
a) El president del col·legi o persona en qui delegue, que actuarà com a president.
  
b) El vocal delegat de Deontologia i Ordenació Professional, o persona en qui delegue, que actuarà com a secretari.
  
c) Un mínim de sis col·legiats nomenats per l'Assemblea General a proposta de la Junta de Govern, que representen els col·legiats que exerceixen en els distints àmbits de l'actuació professional que hi ha a la província, per a la qual cosa la Junta de Govern podrà consultar la seua proposta amb les associacions representatives dels distints sectors professionals, en el cas que n'hi haguera, la proposta d'aquells col·legiats que estimen més idonis per a formar part de la comissió.
  
2. Les funcions de la Comissió Deontològica seran:
  
a) Emetre informes no vinculants a petició de l'instructor o de la Junta de Govern en qualsevol de les fases del procediment disciplinari.
  
b) Proposar a la Junta de Govern totes les actuacions que crega convenients, per a una millor ordenació i deontologia professional.
  
c) Informar, amb caràcter preceptiu i no vinculant, tots els projectes de normes d'ordre deontològic o relatius a l'ordenació professional que s'elaboren.
  
Capítol IV
  
De les eleccions a la Junta de Govern
  
Article 32
  
Tots els càrrecs de la Junta de Govern seran proveïts per elecció, que serà directa i secreta. L'elecció del president, del secretari i dels vocals serà entre tots els col·legiats amb dret a vot en l'assemblea.
  
Article 33
  
1. La convocatòria d'eleccions i la renovació dels càrrecs de la Junta de Govern se sotmetrà a les regles següents:
  
a) El president proposarà per a la seua aprovació a la Junta de Govern la data de celebració d'eleccions, que es realitzaran com a màxim 15 dies abans de l'acabament del període de mandat dels càrrecs. De la mateixa manera, proposarà la data i l'hora en què es realitzarà l'elecció dels membres de la Junta Electoral i el termini per a presentar candidatures a la Junta de Govern, que tindrà almenys una duració de 10 dies i una antelació mínima a la data de celebració d'eleccions d'un mes.
  
b) La convocatòria d'eleccions, la data i l'hora per a l'elecció dels membres de la Junta Electoral i el termini per a presentar candidatures s'anunciaran al tauler d'anuncis del col·legi i es comunicarà a tots els col·legiats, mitjançant una circular, amb dos mesos d'antelació com a mínim a la data de celebració d'eleccions.
  
c) La Junta Electoral, que tindrà plena competència per controlar el procés electoral i resoldre sobre qualsevol circumstància que poguera afectar aquest, estarà formada per un president, un secretari i un vocal.
  
d) L'elecció dels tres membres de la Junta Electoral es farà per sorteig públic entre tots els col·legiats amb dret a vot. Com a suplents de cada membre seran elegits els tres col·legiats amb dret a vot que figuren en el cens electoral a continuació d'aquell. L'acceptació del càrrec és obligatòria.
  
El president de la Junta Electoral serà designat entre els seus membres per la Junta de Govern anterior. El membre més jove ocuparà el càrrec de secretari.
  
e) Cap dels membres de la Junta Electoral podrà ser candidat a la Junta de Govern, integrar la Junta de Govern en funcions o estar sotmés a prohibició o incapacitat legal o estatutària.
  
f) Cada candidatura que es presente podrà designar entre els veterinaris col·legiats un interventor i un representant davant la Junta Electoral.
  
g) Es podrà establir una indemnització econòmica als membres de la Junta Electoral per l'especial dedicació que exigisca l'activitat derivada del seu nomenament.
  
h) En el termini d'un mes, comptador a partir de la data de la convocatòria electora, el secretari de la Junta Electoral exposarà al tauler d'anuncis del col·legi el cens electoral amb indicació d'un termini de cinc dies a partir de l'endemà a la seua exposició per a formular reclamacions.
  
La Junta Electoral resoldrà les esmentades reclamacions dins dels tres dies següents a l'acabament del termini per a formular-les, i notificarà la seua resolució a cada reclamant dins dels dos dies següents.
  
2. Des de la convocatòria de les eleccions fins que els nous membres de la Junta de Govern prenguen possessió, la Junta de Govern anterior actuarà amb caràcter provisional sense que puga adoptar acords que comprometen pressupostàriament la Junta de Govern que es forme a conseqüència del procés electoral iniciat.
  
Article 34
  
1. Les candidatures es presentaran a la secretaria del col·legi dirigides al president de la Junta Electoral en llistes tancades de vuit col·legiats i quatre candidats suplents, amb expressa sol·licitud i firma de tots els interessats, indicació del càrrec a què es presenten i ordre de col·locació dels suplents.
  
2. No s'admetran candidats que no tinguen les condicions indicades per al càrrec en l'article 15, estiguen complint alguna sanció disciplinària ferma o estiguen inhabilitats per a l'exercici de la professió per una autoritat aliena a la col·legial.
  
3. L'endemà de l'acabament del termini per a presentar candidatures, la Junta Electoral, si fa el cas, comunicarà als candidats l'incompliment de les condicions a què fa referència l'apartat anterior. Si afectara tots o alguns dels integrants d'una candidatura, s'atorgaria un termini de 48 hores per a l'esmena o substitució de la persona inelegible.
  
Contra l'acord de la Junta Electoral d'excloure els candidats sotmesos a causa d'inelegibilitat, els candidats exclosos podran interposar recurs d'alçada davant el Consell Valencià de Col·legis Veterinaris.
  
La interposició del recurs no suspén l'execució de l'acte impugnat ni la continuació del procés electoral.
  
4. La Junta Electoral, l'endemà de l'acabament del termini per a esmenar les candidatures, proclamarà les admeses i les publicarà al tauler d'anuncis del col·legi.
  
5. Les candidatures no poden ser objecte de modificació una vegada presentades, excepte en el termini habilitat per a l'esmena d'irregularitats previst en l'apartat 3 d'aquest article, i només per mort o renúncia del titular o com a conseqüència del mateix tràmit d'esmena.
  
Les baixes que es produïsquen després del tràmit d'esmena s'entendran cobertes pels candidats suplents.
  
6. Acabat el termini de presentació de candidatures sense que se n'haja presentat cap, se suspendrà el procés electoral i es prorrogarà per sis mesos el mandat provisional de la Junta de Govern anterior. La Junta de Govern tindrà com a acció prioritària durant aquest període la de promoure la presentació de candidatures en una nova convocatòria electoral i realitzar totes aquelles actuacions que calguen, fins i tot la convocatòria d'una assemblea extraordinària.
  
7. Dins dels dos dies següents a la publicació de les candidatures, el secretari de la Junta Electoral remetrà a tots els col·legiats les paperetes i sobres oficials, la sol·licitud d'exercici de vot per correu i les instruccions per a exercir el vot. Cada candidatura figurarà en un papereta independent, amb expressa menció dels càrrecs a què es presenten els seus components.
  
Article 35
  
Queda prohibida tota activitat electoral que implique descrèdit o falta de respecte personal als altres candidats i que estiga en desacord amb els principis de caràcter deontològic. El seu incompliment ocasionarà la depuració de la corresponent responsabilitat disciplinària.
  
Article 36
  
1. L'emissió de vot és secreta i es podrà efectuar personalment o per correu certificat, en un sobre firmat pel remitent, que inclourà la papereta del vot en el seu sobre tancat, fotocòpia del document nacional d'identitat o passaport del remitent amb dret a vot.
  
2. La sol·licitud d'exercici del vot per correu haurà de ser rebuda o presentada al col·legi abans de les 20.00 hores del dia anterior al de les eleccions.
  
3. El secretari certificarà la petició de vot i prendrà nota en el cens perquè el dia de les eleccions no es realitze el vot personalment.
  
4. Presentada o rebuda en termini la sol·licitud d'exercici del vot per correu, aquest serà vàlid sempre que es reba en la mesa abans de la celebració de l'escrutini.
  
5. La mesa serà constituïda pels membres de la Junta Electoral en el dia i l'hora fixada en la convocatòria. Constituïda la mesa electoral, el president indicarà el començament de la votació. Arribada l'hora prevista per a l'acabament de la votació, només podran votar els col·legiats que ja estigueren a la sala.
  
6. Els votants estan obligats a acreditar davant de la mesa electoral la seua personalitat. La mesa comprovarà la seua inclusió en el cens i el president, després de pronunciar en veu alta el nom i cognoms del votant, i indicar que vota, introduirà la papereta amb el seu sobre a l'urna corresponent.
  
7. Finalitzada la votació dels assistents i en últim lloc la dels membres de la mesa, es procedirà a depositar a l'urna els vots enviats per correu i a efectuar l'escrutini.
  
8. El secretari de la Junta Electoral estendrà acta de l'escrutini que haurà de ser firmada per tots els seus membres.
  
9. Conclòs l'escrutini, els representants de les candidatures disposen d'un termini de tres dies per a presentar les reclamacions i protestes que consideren pertinents.
  
La Junta Electoral resoldrà sobre aquestes i notificarà la seua resolució en el termini de dos dies. Després de la resolució de les reclamacions i protestes, la Junta Electoral proclamarà la candidatura electa que, en cas d'empat, serà la que s'haja presentat en primer lloc.
  
10. L'acta de proclamació serà subscrita per tots els membres de la Junta Electoral i remesa a la Junta de Govern en funcions.
  
11. La proclamació de candidats electes podrà ser objecte de recurs d'alçada davant del Consell Valencià de Col·legis Veterinaris.
  
Article 37
  
Seran nuls tots els vots emesos pels col·legiats que utilitzen paperetes no oficials, recaiguen en persones que no figuren en les candidatures proclamades, continguen diverses paperetes o expressions diferents dels noms dels membres de les candidatures, ratllades o raspadures.
  
Article 38
  
1. En el termini de 15 dies després de celebrades les eleccions, els col·legiats integrats en la candidatura elegida prendran possessió dels seus càrrecs i es reuniran amb la Junta de Govern anterior per al traspàs de funcions. A continuació els nous càrrecs es reuniran entre ells per posar-se d'acord en la designació de les delegacions de les vocalies, d'acord amb l'especial idoneïtat de cadascun i per a designar el vicepresident segons el que preveu l'article 15 d'aquests Estatuts..
  
2. Aquesta sessió tindrà caràcter de Junta de Govern i, per tant, s'estendrà l'acta corresponent, amb menció expressa dels càrrecs ja establits i efectius.
  
3. La composició de la Junta de Govern que resulte de les eleccions serà notificada a la Conselleria de Presidència, a la Conselleria de Sanitat, a la Conselleria d'Agricultura i al Consell Valencià de Col·legis Veterinaris. Així mateix, les modificacions en la composició de la Junta de Govern seran inscrites en el Registre de Col·legis Professionals i Consells Valencians de Col·legis Professionals.
  
Article 39
  
La Junta de Govern, amb excepció dels que tenen caràcter nat, elegirà i cessarà lliurement d'entre els seus membres aquells que, d'acord amb allò que s'ha establit en els Estatuts del Consell Valencià de Col·legis Veterinaris, hagen de formar part de l'assemblea d'aquest consell.
  
Article 40
  
1. Els membres de la Junta de Govern només podran ser destituïts mitjançant expedient disciplinari, per moció de censura o per pèrdua de la qüestió de confiança.
  
2. Els membres de la Junta de Govern cessaran per les següents causes:
  
a) Expiració o terme del termini per al qual van ser elegits.
  
b) Renúncia de l'interessat.
  
c) Condemna per sentència ferma que porte aparellada la inhabilitació per a càrrecs públics.
  
d) Sanció disciplinària ferma per falta greu o molt greu.
  
e) Pèrdua de les condicions d'elegibilitat.
  
f) Moció de censura en els termes establits en els presents estatuts.
  
g) Pèrdua de qüestió de confiança en els termes establits en els presents Estatuts.
  
h) Nomenament per a un càrrec polític de caràcter executiu del govern central, autonòmic o local.
  
i) Falta d'assistència injustificada a tres sessions consecutives o cinc d'alternes en el termini d'un any.
  
3. Vacant la presidència o la secretaria es procedirà segons allò que s'ha previst en els articles 21i 23 respectivament. En el cas de no obtenir la ratificació de l'assemblea, s'hauran de convocar eleccions de tots els membres de la Junta de Govern, mitjançant convocatòria en el termini màxim de 45 dies i d'acord amb allò que s'ha establit en aquest capítol.
  
Per a la resta de les vacants que pogueren produir-se, dits càrrecs seran exercits interinament per la resta membres de la Junta de Govern.
  
En cas que la Junta de Govern quede reduïda a menys de la meitat dels seus membres, es convocaran eleccions generals per a tots els càrrecs d'aquesta. La convocatòria d'eleccions es realitzarà en el termini màxim de 45 dies, i d'acord amb allò que s'ha establit en aquest mateix capítol.
  
Títol II
  
Dels col·legiats
  
Capítol I
  
De l'adquisició, denegació i
  
pèrdua de la condició de col·legiat
  
Article 41
  
1. Tenen l'obligació de col·legiar-se o habilitar-se tots els professionals veterinaris que practiquen l'exercici professional conforme a l'article 51 d'aquests Estatuts dins de l'àmbit territorial del col·legi, sense distinció de càrrec o funció. Serà obligatòria la col·legiació quan s'exercisca la professió amb caràcter únic o principal en l'àmbit territorial del col·legi. Quan un veterinari col·legiat en un altre col·legi, haja d'efectuar qualsevol treball professional, podrà fer-lo com a habilitat en els termes previstos en aquests Estatuts.
  
2. Per a poder-se col·legiar caldrà complir amb els següents requisits:
  
a) Ser de nacionalitat espanyola o de la d'algun dels estats membres de la Unió Europea, excepte allò que s'ha disposat en tractats o convenis internacionals o dispensa legal.
  
b) Ser major d'edat i no estar sotmés en causa d'incapacitat.
  
c) Estar en possessió del títol de llicenciat en Veterinària o dels títols estrangers equivalents que, conforme a les normes vigents, siguen homologats a aquells. Tot això d'acord amb el que preveuen les normes i els acords de la Unió Europea. En cas que no s'haguera rebut encara el títol professional, la Junta de Govern podrà concedir una col·legiació provisional, sempre que l'interessat presente certificat acadèmic que acredite l'acabament dels estudis i resguard que justifique l'abonament dels drets d'expedició del títol, i quedarà obligat a la seua presentació després de ser expedit.
  
d) Declaració de no estar inhabilitat per a exercir la professió en cap punt del territori nacional, ja siga per motiu disciplinari o judicial.
  
e) Acreditar, mitjançant un certificat del col·legi de procedència, que no està sotmés a expedient i que està al corrent dels seus pagaments col·legials.
  
f) L'abonament de la quota d'incorporació que estiga estipulada.
  
g) Complir amb els requisits d'idoneïtat o aptitud per a l'exercici professional que s'establisquen legalment i reglamentàriament.
  
3. Per a poder-se habilitar serà necessari complir els requisits que reglamentàriament s'establisquen a tal fi, i tenir en compte els convenis de reciprocitat a què s'arribe amb altres col·legis.
  
En els casos que es verifique l'exercici d'activitat professional sense la preceptiva col·legiació o habilitació, amb el previ requeriment del compliment del deure de col·legiació, la Junta de Govern podrà acordar d'ofici aquesta, amb la consegüent notificació a l'interessat. Si el col·legiat no paga les quotes que estatutàriament li corresponen, després de seguir el procediment de l'article 58, quedarà suspés en el gaudi dels drets col·legials i impossibilitat per a l'exercici de la professió.
  
Article 42
  
1. La sol·licitud de col·legiació serà denegada en els següents casos:
  
a) Quan els documents presentats amb la sol·licitud d'ingrés siguen insuficients o oferisquen dubtes sobre la seua legitimitat i no s'hagen complementat o esmenat en el termini assenyalat a l'efecte.
  
b) Quan el peticionari no acredite haver satisfet les quotes de col·legiat al col·legi d'origen.
  
c) Quan haguera sofrit alguna condemna per sentència ferma dels tribunals, que en el moment de la sol·licitud l'inhabilite per a l'exercici professional.
  
d) Quan haguera sigut expulsat d'aquest o un altre col·legi, sense haver sigut rehabilitat.
  
e) Quan en formular la sol·licitud es trobe suspés en l'exercici de la professió, en virtut de correcció disciplinària corporativa ferma.
  
2. Aconseguida la rehabilitació o desapareguts els impediments que s'oposaren a la col·legiació, aquesta haurà de ser acceptada pel col·legi sense cap dilació.
  
3. Contra l'acord que denegue la col·legiació podrà formular l'interessat recurs d'alçada davant del Consell Valencià de Col·legis Veterinaris.
  
Contra la resolució desestimatòria del recurs podrà l'interessat recórrer davant de l'ordre jurisdiccional contenciós administratiu.
  
Article 43
  
1. La condició de col·legiat es perdrà per les següents causes:
  
a) Defunció.
  
b) Incapacitat legal.
  
c) Expulsió, com a conseqüència de sanció disciplinària que la comporte.
  
d) Baixa voluntària, sol·licitada per escrit, que haurà de ser motivada i a què haurà d'acompanyar-se del justificant d'estar al corrent dels seus pagaments i la declaració responsable de cessament de l'exercici professional en l'àmbit territorial del col·legi.
  
2. En qualsevol cas, la pèrdua de la condició de col·legiat, per la causa de l'apartat c) serà comunicada per escrit a l'interessat, moment a partir del qual tindrà efectes.
  
3. En cas d'haver-se incoat expedient disciplinari, quedarà en suspens la sol·licitud de baixa o petició de cessament de l'habilitació, en tant se substancia el procediment i només a l'efecte de l'exigència de la responsabilitat disciplinària a què hi haguera lloc.
  
Article 44
  
La suspensió o la inhabilitació de l'exercici professional no comprén la pèrdua de la condició de col·legiat. La persona suspesa o inhabilitada continuarà pertanyent al col·legi, amb la limitació de drets que la causa o acords de la suspensió o la inhabilitació hagen produït.
  
Article 45
  
Drets dels col·legiats:
  
a) Exercir la professió en tota la demarcació territorial de la província d'Alacant.
  
b) Tots els que es desprenen de les finalitats i funcions col·legials citades en els articles anteriors.
  
c) Participar en la gestió corporativa, assistir a les assemblees amb veu i vot, sempre que no estiguen inhabilitats o suspesos en el gaudi dels drets.
  
d) Ser emparats pel col·legi i pel Consell Valencià de Col·legis Veterinaris, quan es consideren amonestats o vexats per motius d'exercici professional.
  
e) Exercir el dret de sufragi actiu i passiu en les eleccions a càrrecs directius, sense perjuí de les limitacions que s'especifiquen en cada cas.
  
f) Gaudir de tots els beneficis que estableixen el Col·legi i el Consell Valencià de Col·legis Veterinaris, referents a recompenses, cursets, beques, i també a l'ús de la biblioteca col·legial i altres serveis que el Col·legi i Consell Valencià puga establir.
  
g) Formular propostes per escrit a la Junta de Govern del col·legi de totes aquelles matèries que puguen ser beneficioses per a la professió o elevar queixes fonamentades en fets que podrien resultar en perjuí seu, del col·legi o de la professió en general.
  
h) Sol·licitar a la Junta de Govern del Col·legi la celebració d'Assemblea General extraordinària, que haurà de ser convocada sempre que ho sol·liciten per escrit, com a mínim, un nombre igual al 15% dels col·legiats.
  
i) Interposar els recursos previstos en aquests Estatuts.
  
j) Promoure la creació d'agrupacions representatives d'interessos específics en el si dels col·legis, amb sotmetiment en tot cas als òrgans de govern d'aquests.
  
k) Exigir al president i altres membres de la Junta de Govern la responsabilitat sobre la seua gestió, mitjançant el debat i votació de la corresponent moció de censura.
  
l) Sol·licitar informació sobre qualsevol aspecte de la vida col·legial. La Junta de Govern la facilitarà dins del termini d'un mes, excepte que hi haja raons fundades per a negar-la basades en la intimitat de les persones, el secret professional o industrial, o la protecció dels drets i llibertats de tercers. La resolució desestimatòria haurà de ser motivada.
  
ll) Exercir els càrrecs per als quals siguen nomenats i exercitar, en general, tots els altres drets que les disposicions vigents els concedisquen.
  
m) Sol·licitar ser representats pel col·legi quan necessiten presentar reclamacions judicials o extrajudicials, amb motiu de l'exercici professional, i atorgar els poders del cas; seran a càrrec del col·legiat sol·licitant les despeses i els costos judicials que el procediment ocasione.
  
Article 46
  
L'exercici dels drets mencionats pressuposa estar al corrent del pagament de totes les quotes i càrregues legalment exigides a cada col·legiat.
  
Article 47
  
Seran deures dels col·legiats:
  
a) Complir tot el que disposen aquests Estatuts, els Estatuts del Consell Valencià de Col·legis Veterinaris, els reglaments interns aprovats legalment, les normes reguladores de la professió, o qualssevol altres normes col·legials i tots aquells acords de l'Assemblea General i la Junta de Govern que estiguen vigents, sense perjuí del dret d'impugnació.
  
b) Estar al corrent del pagament de les quotes col·legials ordinàries i extraordinàries i de totes aquelles contribucions que s'hagen acordat.
  
c) Satisfer tota classe de dèbits que tinguera pendents per serveis o subministraments a través del col·legi professional.
  
d) Exercir els càrrecs per als quals hagen sigut nomenats en la Junta de Govern o en qualsevol comissió establida.
  
e) Exercir la professió amb la més pura ètica professional i d'acord amb l'esperit i la lletra d'aquests Estatuts.
  
f) Tractar, tant a la Junta de Govern com a la resta dels col·legiats, amb la màxima lleialtat i correcció en tots els actes.
  
g) Denunciar per escrit al col·legi qualsevol acte d'intrusisme o d'incompliment dels Estatuts, o de codi deontològic que arribe a coneixement del col·legiat.
  
h) Comunicar per escrit al col·legi els canvis de residència o de les dades que constituïsquen la seua fitxa col·legial, com també el número de compte bancari on el col·legi puga fer els càrrecs corresponents.
  
i) Els col·legiats tindran l'obligació de facilitar al col·legi les dades professionals que se li demanen per a finalitats estadístiques, de previsió o científiques, per a formalitzar l'arxiu professional, amb subjecció a les normes de protecció de dades.
  
j) No emparar l'intrusisme professional o l'exercici de la professió sense la preceptiva col·legiació, sota cap forma.
  
k) Respectar els drets dels particulars contractants dels seus serveis o destinataris del seu exercici professional.
  
l) Complir el codi deontològic en l'exercici professional.
  
ll) Qualsevol altre deure que es desprenga dels preceptes d'aquests Estatuts i dels del Consell Valencià de Col·legis Veterinaris.
  
Article 48
  
1. S'estableixen les categories de col·legiats següents:
  
a) D'honor.
  
b) Honorífics
  
c) Obligatoris
  
d) Voluntaris
  
2. Seran col·legiats d'honor aquelles persones, veterinaris o no, col·legiades o no, i aquelles institucions o corporacions nacionals o estrangeres, que pels seus mèrits rellevants s'hagen fet mereixedores d'aquesta distinció, que serà acordada per la Junta de Govern.
  
3. Podran ser presidents d'honor aquells veterinaris que, per la seua dedicació o grans mèrits contrets amb la professió, es facen mereixedors d'aquesta distinció. Aquestes persones seran nomenades presidents d'honor per l'Assemblea General, a proposta de la Junta de Govern, que adjuntarà els motius i circumstàncies que concórreguen.
  
4. Tindran la consideració de veterinari honorífic els col·legiats que tinguen més de 20 anys de col·legiació, no tinguen cap nota desfavorable en els seus expedients col·legials i hagen arribat a l'edat de jubilació obligatòria o quan per motius de salut, deixen d'exercir la professió.
  
5. Seran col·legiats obligatoris aquells veterinaris que practiquen l'exercici professional en l'àmbit territorial del col·legi.
  
6. Seran col·legiats voluntaris aquells veterinaris que, no exercint la professió en cap dels seus aspectes, tinguen la voluntat de ser-ho.
  
Article 49
  
S'estableix al Col·legi Oficial de Veterinaris, com a recompensa als mèrits professionals i col·legials, la insígnia d'or.
  
Article 50
  
1. Seran veterinaris habilitats aquells que siguen col·legiats en un altre col·legi i que hagen obtingut l'habilitació corresponent en compliment dels requisits establits en aquests Estatuts. Aquests veterinaris quedaran subjectes a les competències d'ordenació, visat, control deontològic i potestat disciplinària d'aquest col·legi en les seues actuacions professionals.
  
2. Els habilitats no tenen la condició de col·legiats, sense perjuí que tinguen dret a utilitzar els serveis col·legials directament relacionats amb l'exercici de la professió o d'aquells altres aplicables en funció dels convenis de reciprocitat amb altres col·legis.
  
Article 51
  
1. Es considerarà exercici professional qualsevol activitat o treball que es realitze a l'empara del títol de veterinari legalment reconegut.
  
2. L'exercici de la professió, en qualsevol de les seues modalitats, serà efectuada pels veterinaris col·legiats, d'acord amb les normes reguladores establides en aquests Estatuts i en les normes que, a aquests efectes, siguen dictades i adoptades pel Col·legi i pel Consell Valencià de Col·legis Veterinaris, si fa el cas, sense perjuí de la regulació que, continguda en les disposicions legals vigents, estatals i autonòmiques, li siguen d'aplicació per raó de la modalitat del seu exercici professional.
  
3. Igualment, seran d'aplicació a tots els professionals veterinaris en quant a l'exercici de la seua professió, les normes contingudes en el codi per a l'exercici de la professió veterinària, els reglaments col·legials de règim interior i els acords d'assemblea i Junta de Govern.
  
Article 52
  
Les diferències de caràcter professional que pogueren sorgir entre col·legiats, podran ser sotmeses a la jurisdicció i ulterior resolució de la Junta de Govern.
  
Títol III
  
Del règim econòmic
  
Capítol únic
  
Dels recursos econòmics i de les despeses
  
Article 53
  
1. Els recursos econòmics de col·legi podran ser ordinaris i extraordinaris.
  
2. Seran recursos ordinaris:
  
a) Els rendiments de qualsevol naturalesa que produïsquen els béns o drets que constitueixen el patrimoni col·legial.
  
b) Els drets fixats per la Junta de Govern per a l'elaboració d'informes taxacions, visats, reconeixements de firmes, dictàmens, estudis i altres serveis o prestacions que s'establisquen a favor dels col·legiats.
  
c) Les quotes d'incorporació i habilitació.
  
d) Les quotes ordinàries i extraordinàries que estiguen establides.
  
e) Els drets per expedició de certificats fefaents.
  
f) Els drets d'intervenció professional que puguen establir-se.
  
g) Les quantitats procedents de sancions.
  
h) L'import de la venda de certificats, segells, pòlisses, documents i altres impresos que siguen utilitzats en l'activitat professional dels veterinaris.
  
i) Qualsevol altre que siga legalment exigible amb motiu de les seues activitats corporatives.
  
3. Seran recursos extraordinaris:
  
a) Les donacions o subvencions de procedència pública o privada.
  
b) Els béns que a títol hereditari o per qualsevol altre títol s'incorporen al patrimoni col·legial.
  
c) Qualsevol altre que legalment pertoque.
  
Article 54
  
1. Anualment serà confeccionat pel vocal delegat de la Secció Econòmica, segons les directrius del president, el pressupost d'ingressos i despeses, que sotmetrà a l'aprovació de la Junta de Govern, i haurà de presentar aquesta última durant l'últim trimestre de cada any a l'aprovació de l'Assemblea General de col·legiats.
  
2. Durant 15 dies anteriors a la celebració de l'assemblea, els pressupostos es posaran a disposició de qualsevol col·legiat que ho sol·licite, a la seu col·legial.
  
3. Així mateix, dins del primer trimestre de cada any, la Junta de Govern haurà de presentar davant de l'Assemblea General de col·legiats el balanç i la liquidació pressupostària de l'exercici anterior, tancats al 31 de desembre, per a la seua aprovació o rebuig. Prèviament, el balanç esmentat, acompanyat dels justificants d'ingressos i despeses i dels llibres comptables, haurà quedat a disposició de qualsevol col·legiat que ho requerisca a la seu del col·legi, per a poder examinar-lo durant 15 dies anteriors a la data de celebració de l'assemblea.
  
Article 55
  
1. Tots els col·legiats estan obligats a satisfer les quotes següents:
  
a) Quota d'incorporació: és aquella quota fixada que se satisfà en incorporar-se al col·legi.
  
b) Quota ordinària: és la quota que se satisfà de forma sistemàtica durant tota la vida col·legial per al normal sosteniment i funcionament del col·legi, per tots els col·legiats, amb exercici o sense.
  
c) Quota extraordinària: es tracta d'una quota fixada en situacions particulars per afrontar a unes despeses extraordinàries i no previstes en els pressupostos col·legials.
  
2. Per a la posada en vigor de les quotes o les seues modificacions, es requerirà que siguen aprovades per l'Assemblea General, i haurà de figurar la dita menció en l'ordre del dia de la corresponent convocatòria que a tal efecte es publique.
  
3. La Junta de Govern està facultada per a concedir l'ajornament de pagament de quotes i dèbits, en supòsits extraordinaris i degudament justificats, en les condicions que acorden en cada cas particular.
  
Article 56
  
Els col·legiats estaran obligats a satisfer les quantitats que aprove la Junta de Govern pels serveis o subministraments que preste el col·legi. Així mateix satisfaran els percentatges o quanties fixades per l'Assemblea General, relatius als drets d'intervenció professional del col·legi.
  
Article 57
  
Els col·legiats honorífics estaran exempts del pagament de quotes.
  
Article 58
  
1. El col·legiat que no haja abonat un trimestre en el termini corresponent o no haja abonat els serveis i subministraments prestats pel col·legi, rebrà per escrit la reclamació d'aquest en què se l'advertirà de l'impagament.
  
2. Si persisteix en la seua actitud d'impagament i s'acumulen dos trimestres consecutius o diversos serveis o subministraments, serà requerit perquè presente les seues al·legacions i els faça efectius, i se li concedirà a l'efecte el termini de 15 dies, transcorregut el qual se li recarregarà un 20%, més els interessos legals de demora de la quantitat insatisfeta, si no haguera pagat.
  
3. Si el col·legiat persistira a no pagar en la forma i termini previstos en el paràgraf anterior, amb independència del recàrrec i interessos i la reclamació judicial pel col·legi de les quantitats degudes, quedarà suspés en el gaudi dels drets col·legials previstos en aquests Estatuts i impossibilitat per a l'exercici professional. La suspensió s'alçarà automàticament en el moment en què complisca els seus dèbits col·legials.
  
La suspensió en el gaudi dels drets col·legials no té caràcter de sanció disciplinària.
  
Article 59
  
1. Les despeses del col·legi seran les necessàries per al sosteniment decorós dels serveis, sense que puga efectuar-se cap pagament no previst en el pressupost aprovat, excepte que la Junta de Govern acorde l'habilitació d'un suplement de crèdit.
  
2. La Junta de Govern podrà habilitar suplements de crèdit en els següents supòsits:
  
a) Pagament de tributs estatals, autonòmics o locals, quan l'augment de la despesa es derive de disposició legal o reglamentària.
  
b) Pagament de personal, quan l'augment de la despesa es derive de disposició legal o estatutària.
  
c) Quan siga necessari atendre altres despeses no previsibles i d'ineludible compliment.
  
Títol IV
  
Règim sancionador
  
Capítol I
  
De la responsabilitat civil, penal i disciplinària
  
Article 61
  
1. Amb independència de la responsabilitat civil i penal, el col·legi sancionarà disciplinàriament totes les accions i omissions típiques dels col·legiats i habilitats que infringisquen els deures professionals i corporatius establits en les lleis i en els Estatuts.
  
2. No podrà imposar-se cap sanció sense instrucció prèvia d'un expedient disciplinari, que haurà de tramitar-se d'acord amb el procediment establit en el present títol i, si hi manca, a les normes del procediment sancionador arreplegades en la Llei 30/1992, de Règim Jurídic de les Administracions Públiques i del Procediment Administratiu Comú i normes que la desenrotllen.
  
3. La potestat sancionadora correspon a la Junta de Govern. No obstant això, l'enjudiciament i sanció de les faltes comeses pels membres de dita Junta de Govern serà competència del Consell Valencià de Col·legis Veterinaris.
  
Article 62
  
Les faltes comeses pels col·legiats veterinaris, que puguen portar aparellada sanció disciplinària, es classificaran en lleus, greus i molt greus.
  
Article 63
  
1. Són faltes lleus:
  
a) La falta de diligència en el compliment de les normes estatutàries o reglamentàries i, en particular, dels deures estatutaris inclosos en l'article 47, sempre que no estiguen tipificats com a faltes greus o molt greus.
  
b) No comunicar al col·legi, en el termini d'un mes, el canvi de domicili professional per a la seua anotació en l'expedient personal.
  
c) La renúncia al càrrec de membre de la Junta Electoral o l'incompliment injustificat de les obligacions derivades d'aquest càrrec.
  
2. Són faltes greus:
  
a) L'ús de documents no reglamentaris.
  
b) L'encobriment de l'intrusisme professional o la col·laboració amb l'exercici d'activitats pròpies de la professió de veterinari, per qui no tinga el títol corresponent o no complisca la corresponent aptitud per a això.
  
c) El menyspreu greu, la injúria i l'agressió física a companys i autoritats.
  
d) Qualsevol acte que implique lucre i siga contrari al principis deontològics.
  
e) Emparar l'exercici de la professió sense la preceptiva col·legiació o permetre l'ús de la clínica o consultori veterinari a persones que no es troben degudament col·legiades o habilitades, si fa el cas.
  
f) No respectar els drets dels particulars contractants dels seus serveis o destinataris del seu exercici professional.
  
g) El falsejament o inexactitud greu de la documentació professional i l'ocultació o simulació de dades que el col·legi ha de conéixer per a exercir les seues funcions de control professional.
  
h) La realització d'activitats, constitució d'associacions o pertinença a aquestes, quan tinguen com a fins o realitzen funcions que siguen exclusives dels col·legis.
  
i) La infracció greu del secret professional, per culpa o negligència, amb perjuí per a tercer.
  
j) L'incompliment de les normatives reguladores d'activitats professionals que s'exerceixen en virtut de convenis o contractes subscrits entre el col·legi i qualsevol administració pública.
  
k) Alterar greument el normal desenrotllament de les sessions de les assemblees generals.
  
l) La greu falta de respecte en assemblees generals o actes públics, per acció o omissió, als components de la Junta de Govern quan actuen en l'exercici de les seues funcions.
  
ll) L'impagament de les multes imposades per infracció col·legial, una vegada que siguen exigibles per ser ferms o no haver sigut suspeses cautelarment pels òrgans competents de l'ordre jurisdiccional contenciós administratiu.
  
m) L'incompliment dels acords o normes que ordenen la professió.
  
n) Efectuar manifestacions públiques o a través de mitjans de comunicació que suposen un risc per a la salut de les persones o animals, en no haver rebut confirmació d'entitats científiques o professionals.
  
ñ) Efectuar manifestacions públiques o a través de mitjans de comunicació que impliquen desprestigi o perjudici per al col·legi, els seus col·legiats o membres de la Junta de Govern.
  
o) L'anunci o difusió dels seus serveis, directament o a través de mitjans publicitaris que violen el que disposa la legalitat vigent o allò acordat pel col·legi en matèria de publicitat.
  
p) Utilitzar la condició d'especialista d'alguna branca de la professió, sense tenir la titulació acreditativa pertinent.
  
r) L'exercici professional en l'àmbit d'un altre col·legi, sense l'oportuna habilitació.
  
s) La reiteració de faltes lleus en el termini de cinc anys.
  
3. Són faltes molt greus:
  
a) La reiteració de falta greu en el termini de cinc anys.
  
b) La comesa de delictes dolosos l'execució del quals és realitzada valent-se de la seua condició professional.
  
c) La violació dolosa del secret professional
  
Article 64
  
1. La responsabilitat disciplinària es corregirà amb la imposició de les següents sancions:
  
Per faltes lleus:
  
a) Advertiment verbal i privat, per part de la Junta de Govern del col·legi.
  
b) Advertiment per escrit i/o multa de fins a 30 quotes ordinàries vigents, en el moment d'incoació de l'expedient.
  
Per faltes greus:
  
a) Multa de 31 a 75 quotes ordinàries vigents en el moment d'incoació de l'expedient.
  
b) Suspensió temporal de l'exercici de la professió en l'àmbit territorial de la província de fins a un any.
  
Per faltes molt greus:
  
a) Suspensió temporal d'un any i un dia a tres anys en l'exercici de la professió en l'àmbit territorial del col·legi, i/o multa de 76 a 150 quotes ordinàries vigents en el moment d'incoació de l'expedient.
  
b) Expulsió del col·legi.
  
2. Per a la graduació de les sancions es consideraran, en tot cas, les següents circumstàncies:
  
a) L'existència d'intencionalitat o reiteració.
  
b) La naturalesa dels perjuís causats.
  
3. Les faltes lleus o greus, quan siguen ferms en via administrativa, podran ser publicades en la premsa col·legial per a coneixement de tots els col·legiats.
  
En cas de sanció ferma per faltes molt greus, que afecten l'interés general, es podrà donar publicitat en els mitjans de comunicació.
  
Article 65
  
Prescripció de les faltes i les sancions
  
1. Prescripció de les faltes
  
Les faltes molt greus prescriuen als tres anys; les greus, als dos, i les lleus, als sis mesos.
  
El termini de prescripció comença a comptar des que la infracció s'ha comés, i s'interromp amb la notificació al col·legiat afectat de l'acord d'iniciació de l'expedient disciplinari.
  
2. Prescripció de les sancions
  
Les sancions imposades per faltes molt greus prescriuen als tres anys, les imposades per faltes greus, als dos anys i les imposades per faltes lleus, a l'any.
  
El termini de prescripció de la sanció, per falta d'execució, començarà a comptar des del dia següent a què adquireix fermesa la resolució que imposa la sanció.
  
Capítol II
  
Del procediment sancionador
  
Article 66
  
1. El procediment disciplinari s'iniciarà d'ofici, bé per pròpia iniciativa de la Junta de Govern, bé en virtut de denúncia firmada per un veterinari col·legiat o per un tercer amb interés legítim.
  
2. La Junta de Govern en tindre coneixement d'una suposada infracció i a la vista dels antecedents disponibles, podrà decidir l'obertura d'un període d'informació prèvia o de diligències informatives per a conéixer les circumstàncies del cas concret i la conveniència d'iniciar l'expedient o ordenar l'arxiu de les actuacions.
  
3. La Junta de Govern, en acordar la incoació de l'expedient, designarà un instructor d'entre els seus membres. El designat exercirà obligatòriament la seua funció, llevat que concorregueren motius d'abstenció o la recusació és acceptada per la Junta de Govern.
  
4. Són causes d'abstenció o recusació les previstes en la legislació estatal de procediment administratiu. Als efectes de l'exercici del dret de recusació, l'acord d'iniciació junt amb el nom de l'instructor serà comunicat a l'expedientat, qui podrà fer ús de tal dret, dins del termini de vuit dies des de l'endemà al rebut de la notificació.
  
Article 67
  
1. Després de les oportunes diligències indagatòries, que inclouran l'audiència a l'interessat, l'instructor proposarà el sobreseïment de l'expedient, si no trobara indicis de responsabilitat disciplinària, o formularà plec de càrrecs, en cas contrari.
  
2. En el plec de càrrecs haurà d'indicar-se amb precisió, claredat, i degudament motivats, els actes professionals o col·legials que es presumeixen il·lícits, la qualificació del tipus d'infracció en què incorre aquella conducta, així com la sanció en què, si fa el cas, pot recaure.
  
3. Es concedirà a l'expedientat un termini de 15 dies hàbils a comptar des del següent a la notificació perquè puga contestar per escrit, i formular l'oportú plec de descàrrecs i proposar en aquest la prova que estime pertinent per a la seua defensa.
  
Es podrà proposar qualsevol mitjà de prova admés en dret; correspon a l'instructor acordar la pràctica de les que estime oportunes, hagen sigut o no proposades.
  
De les audiències i proves practicades haurà d'haver constància escrita en l'expedient.
  
Article 68
  
1. Conclosa la instrucció de l'expedient disciplinari, dins del termini de nou mesos des de la data d'incoació, l'instructor notificarà la proposta de resolució a l'expedientat i se li concedirà un termini de 15 dies hàbils a comptar des de l'endemà de la notificació, perquè puga al·legar quant estime oportú o convenient al seu dret.
  
2. La proposta de resolució, juntament amb tots els documents, al·legacions i informacions que hi figuren, s'elevaran a la Junta de Govern.
  
Article 69
  
1. L'instructor no podrà intervindre en les deliberacions ni en la presa de decisió de la Junta de Govern.
  
2. La Junta de Govern, abans de dictar resolució, mitjançant acord motivat, podrà tornar a l'instructor l'expedient per a la pràctica de les diligències que siguen imprescindibles per a l'adopció de la resolució de l'expedient.
  
3. En la pràctica de noves diligències podrà intervindre l'interessat, si ho creu oportú, i se li haurà de comunicar, en tot cas, el resultat d'aquestes.
  
Després de conéixer el resultat d'aquestes diligències, l'interessat pot al·legar el que estime convenient per a la defensa dels seus drets en el termini de vuit dies.
  
Article 70
  
La resolució, que serà motivada, decidirà totes les qüestions plantejades per l'interessat i aquelles altres derivades del procediment, i es notificarà a l'interessat, en el termini dels 10 dies hàbils següents a la seua adopció, amb expressió dels recursos corresponents, així com els terminis per a interposar-los, d'acord amb la legislació vigent.
  
Article 71
  
En qualsevol de les fases del procediment disciplinari la Junta de Govern o l'instructor podran sol·licitar informe a la Comissió Deontològica sobre aquells aspectes que es consideren oportuns. La sol·licitud d'informe no contindrà la identitat de l'expedientat ni del denunciant, en el cas d'iniciació a conseqüència de denúncia.
  
Article 72
  
1. Contra la resolució que posa fi a l'expedient podrà l'interessat interposar recurs d'alçada davant del Consell Valencià de Col·legis Veterinaris, en els termes previstos en el títol V d'aquests Estatuts.
  
2. La interposició de recurs d'alçada contra la sanció disciplinària dins del termini establit suspendrà l'execució de l'acord recorregut. La suspensió s'alçarà una vegada es resolga el recurs.
  
3. Contra la resolució dictada pel Consell Valencià de Col·legis Veterinaris, podrà l'interessat recórrer davant de l'ordre jurisdiccional contenciós administratiu.
  
Títol V
  
Règim jurídic
  
Capítol I
  
De la impugnació dels actes
  
Article 73
  
1. Els acords emanats de la Junta de Govern, els acords de la Junta Electoral i els actes de tràmit, si aquests últims decideixen directament o indirectament el fons de l'assumpte, determinen la impossibilitat de continuar el procediment, produeixen indefensió o perjuí irreparable a drets i interessos legítims, podran ser objecte de recurs d'alçada davant del Consell Valencià de Col·legis de Veterinaris.
  
2. El termini per a la interposició del recurs serà d'un mes, si l'acte és exprés. Si no ho és, el termini serà de tres mesos i es comptarà a partir de l'endemà a aquell en què, d'acord amb la legislació de procediment administratiu, es produïsquen els efectes del silenci administratiu.
  
3. El recurs serà presentat davant del col·legi, que haurà de remetre'l, amb el seu informe i amb una còpia completa i ordenada de l'expedient, al Consell Valencià de Col·legis de Veterinaris, en el termini de 10 dies.
  
4. El Consell Valencià haurà de dictar i notificar la resolució en el termini de tres mesos. Transcorregut aquest termini, sense que hi recaiga resolució, es podrà entendre desestimat el recurs, excepte que aquest s'haguera interposat contra la desestimació per silenci administratiu d'una sol·licitud pel transcurs del termini en què s'entendrà estimat aquest.
  
5. Contra la resolució d'un recurs d'alçada no cabrà interposar recurs de reposició.
  
Article 74
  
1. En els mateixos termes previstos en l'article anterior, els acords de l'Assemblea General seran recurribles per la Junta de Govern o per qualsevol col·legiat a qui afecte personalment, davant del Consell Valencià de Col·legis de Veterinaris, en el termini d'un mes comptat a partir de l'endemà a aquell en què s'haguera adoptat.
  
2. Si la Junta de Govern entenguera que aquest acord és greument perjudicial per als interessos del col·legi o concorre algun dels supòsits de l'article 77, podrà, alhora de formular el recurs, suspendre immediatament l'execució d'aquell.
  
Article 75
  
En tant que aquests actes estiguen subjectes al dret administratiu, una vegada resolts expressament o tàcitament els recursos d'alçada, seran directament impugnables davant de l'ordre jurisdiccional contenciós administratiu.
  
Article 76
  
1. Els actes dictats per l'Assemblea General i la Junta de Govern es presumeixen vàlids i produiran efectes des de la seua adopció, excepte que hagen de ser notificats individualment a un col·legiat o grup de col·legiats per afectar els seus drets i interessos legítims, conforme a la legislació de procediment administratiu.
  
2. La interposició del recurs no suspendrà l'execució de l'acte impugnat, excepte quan es recórrega una sanció disciplinària o així ho acorde el Consell Valencià de Col·legis Veterinaris, si ho preveuen els seus Estatuts, en el cas que dita execució poguera causar perjudici d'impossible o difícil reparació.
  
Capítol II
  
De la nul·litat dels actes
  
Article 77
  
Són nuls de ple dret els actes dels òrgans col·legials que es troben en algun dels següents supòsits:
  
a) Que siguen manifestament contraris a la llei.
  
b) Que hagen sigut dictats per òrgan manifestament incompetent.
  
c) Que tinguen un contingut impossible.
  
d) Que siguen constitutius de delicte.
  
e) Que hagen sigut dictats prescindint totalment i absolutament del procediment establit o de les normes que contenen les regles essencials per a la formació de la voluntat dels òrgans col·legiats.
  
f) Qualsevol altre previst amb tal caràcter en la legislació bàsica estatal.
  
Disposició addicional
  
S'autoritza l'Assemblea General i la Junta de Govern, en l'àmbit de les seues respectives competències, a dictar els reglaments o normes de règim interior per al desenrotllament i aplicació d'aquests Estatuts.
  
Disposició transitòria
  
Primera
  
Les primeres eleccions conforme a aquests Estatuts se celebraran a l'acabament del mandat dels actuals càrrecs.
  
Segona
  
Els períodes de mandat de l'article 29 es computaran a partir de les primeres eleccions celebrades conforme a aquests Estatuts.
  
Disposició final